Maxihra

Maxihra bola interaktívna televízna relácia, ktorú vysielala od roku 1997 TV Markíza, v roku 1999 prešla k STV, kde sa vysielala do roku 2003 a následne ju opäť prebrala TV Markíza, ktorá ju vysielala do roku 2005. Išlo o telefonickú súťažno-zábavnú reláciu pre deti. Ich hranie priebežne komentovali moderátori. Jedným z moderátorov bol aj Andrej "Lolo" Bičan, ktorý predvádzal v Maxihre na tú dobu kuriózne a veľmi energické moderovanie. I keď jeho nekonvenčný štýl moderovania bol vnímaný kontroverzne, získal si množstvo fanúšikov. Okrem neho Maxihru moderovali aj Dagmar "Didiana" Dianová, Lucia Siposová, Danica "DJ" Jurčová a Peter Gecík.

 O relácii 
 Ovládanie 
Diváci, ktorí sa do relácie dovolali, ovládali hru pomocou tlačidiel na telefóne. Bolo potrebné mať doma telefón s takzvanou tónovou voľbou (používa sa tiež skratka DTMF), kde bol každej číslici priradený iný zvukový tón. Tvorcovia televíznej hry číslam priradili funkcie v hre, vďaka čomu ústredňa vedela, čo volajúci vytáča. Číslom 1 za zabáčalo doľava, 2 doprava a číslom 9 sa skákalo. Pre prípady, kedy sa dovolali maloletí hráči, ktorí nedokázali hru ovládať, asistoval im technik, ktorý týmto hráčom pomáhal, keď cítil, že sa nevedia pohnúť. Niekedy boli vyzývaní i rodičia, aby si telefón zobrali a zahrali za nich.
V tej dobe analógu fungovala hra v podstate tom momente bez odozvy. Vyskytovali sa straty, no tie boli spôsobené najmä reakčným časom samotného telefónu. Nie vždy sa telefónu podarilo odoslať signál a tón hneď po stlačení tlačidla. V dnešnej dobe postavenej na digitálnom prenose by mohla nastať aj odozva spomalená o niekoľko sekúnd.

 Dostupnosť 
Veľa divákom sa nikdy nepodarilo do relácie dovolať. Napriek tomu sa stávalo, že sa tam niekto dovolal aj dvakrát za týždeň. Jediným vysvetlením bolo, že niekto v ústredni uprednostňoval nejaké volané čísla. Keď sa niekto v rámci mesiaca ozval tretíkrát, nebol už pripustený k súťaži. Neskôr boli obmedzení aj tí, ktorí sa dovolali dvakrát za mesiac.

 Hry 
Najčastejšie sa hrali rôzne diely Crasha Bandicoota, Lilo a Stitch, logická hra Kula World či snowboardový titul SSX Tricky. Na STV sa hral výhradne Crash Bandicoot, ostatné hry prišli až na Markíze. Hlavnou postavou v hre Crash Bandicoot bol rovnomenný lišiak, prezývaný aj „Bandy“. Hráči si mohli zahrať aj za jeho mladšiu sestru Coco Bandicoot, prezývanú v Maxihre „Cicuš Micuš“. V hre sa objavovali i záporné postavy, ktorým dali moderátori mená ako „žaba Žužlu“, „pásavec krásavec“, „múmia Lúmia“ alebo „obor Bobor“. Jednou z postáv bola aj Aku Aku, prezývaná „Umbakarna“, ktorá chránila Crasha pred nástrahami jednotlivých levelov.
Úlohou bolo rozbíjanie debničiek, zbieranie jabĺk, checkpointov či diamantov a úspešne prekonať rôzne prekážky.
Medzi obľúbené levely patrili „Čínsky múr“ v dennej i nočnej verzii, vodný level (jazda po mori na vodnom skútri), polárny level, jazda na motokáre, „Laboratórium Majstra N“, „Egypt“, „Stredovek“ alebo „Niagarské vodopády“. Vo finálovom leveli čelili súťažiaci rútiacej sa snehovej guli alebo ľadovému medveďovi.

Samotná hra Crash Bandicoot bola pôvodne vytvorená pre prvú generáciu konzoly PlayStation. V roku 2017 Sony vydalo tiež mierne vynovenú, no inak prakticky nezmenenú verziu pre PlayStation 4 s názvom Crash Bandicoot: N. Sane Trilogy.

Súčasťou relácie bývala i listáreň, kde boli vybrané listy od divákov. Medzi ne patrili i časté kresby postavičky Crasha Bandicoota.

 Neoficiálna súťaž 
Súčasťou improvizácie Andreja Bičana pri moderovaní sa stala i jeho neoficiálna humorná súťaž v kričaní slova „Maxihraaa“ (v neskorších epizódach slova „hurááá") na jeden nádych čo najdlhší čas a čítanie záverečných titulkov poslednému hráčovi, ktorý sa dovolal.

 Výhry 
Spoločnosť Sony, výrobca Playstation, bol oficiálnym partnerom programu a konzola PlayStation prvej generácie predstavovala aj hlavnú cenu. Úspešní hráči mali možnosť vyhrať ceny podľa toho, ako sa im v hre darilo. Získané body mohli premeniť na cenu a získať tak nejakú z hračiek a hier, ktoré boli ukazované na záberoch. Komu sa podarilo postúpiť zo základného levelu a zvládol aj finále, vyhral Playstation.

 Moderátori 
 Andrej Bičan alias Lolo (2000 – 2003; iba v STV)
 Dagmar Dianová alias Didiana
 Danica Jurčová alias DJ
 Lucia Siposová (približne mesiac začiatkom leta 2000, nahradila Danicu Jurčovú)
 Peter Gecík (iba TV Markíza)

 Hlášky moderátorov 
 Bendy, Micuš, štartuj, Cicuš!
 Raz, dva, tri, poď do hry!
 Ein, zwei, drei, Bendy hraj!
 Arrive derci, Maxihra končí!

 Formát 
Relácia sa vysielala v roku 1997 na TV Markíza. Od roku 1999 ju prebrala Slovenská televízia, kde strávila 4 roky do roku 2003. S nástupom nového riaditeľa sa resetoval celý program televízie a Maxihra sa následne dostala v upravenom formáte do televízie Markíza, súčasťou ktorej bola ďalšie 2 roky od septembra 2003 do apríla 2005, kedy ju Markíza stiahla z vysielania. Markíza urobila v relácii niekoľko zmien, zmenila moderátorov, prostredie aj hry, pričom súťaž stratila svoju „iskru“ aj divákov. Relácia sa vysielala denne o 14:25, posledný diel sa odvysielal 7. apríla 2005. Rating relácie sa pohyboval na úrovni do 1,5%, v extrémnom prípade 2%.

 Predchodca 
Herný systém, ktorý Maxihra využívala, pôvodne spopularizovala interaktívna detská hra Hugo, vysielaná na dánskej televíznej stanici TV2 od roku 1990. Hráči v nej, rovnako ako v Maxihre, ovládali postavičku v televíznej relácii pomocou tónovej voľby na svojich telefónoch. Hugo bol pre veľkú popularitu postupne licencovaný do viac ako 40 krajín sveta. Hugo či slovenská Maxihra boli v istom zmysle predchodcami dnes tak populárneho streamovania videohier. Diváci v nich sledujú, ako niekto hrá hru a komentuje to. Sú však aj prípady, kedy hru komentuje priamo moderátor, napríklad pri herných turnajoch.

Predchodcom relácie na Slovensku bol Level majstrov z roku 1996, vysielaný na televíznej stanici VTV, ktorá zanikla. Tvorcovia sa rozhodli vo formáte pokračovať, priestor dostali na TV Markíza. Režisérom bol Ivan Holub, ktorý Maxihru rozbiehal.

 Kauza 
Kópie zmlúv k výrobe relácie Maxihra dostali v roku 2002 od exzamestnancov STV k dispozícii členovia parlamentného výboru pre médiá a kultúru. Tvoriví pracovníci Slovenskej televízie tvrdili, že koprodukčné zmluvy, podľa ktorých sa pre STV vyrábajú relácie, sú nevýhodné a televízia by si vedela vyrobiť relácie lacnejšie sama a navyše so ziskami od sponzorov. V relácii boli využívané hry značky Sony. Slovenská pobočka Sony pritom dovolila Fime, dodávateľovi relácie, využívať svoje hry bezplatne. Fima od STV za použitie techniky od firmy Sony v Maxihre účtovala viac ako 7-tisíc korún za jednu reláciu.

 Snahy o obnovenie relácie 
Začiatkom roka 2023 moderátor relácie, a v posledných rokoch aj streamer videohier na platforme Twitch, Andrej Bičan vyjadril svoje snahy o obnovenie relácie. „Myslím, že Maxihra sa raz vráti. Len treba počkať, kým nepríde taký programový riaditeľ, ktorý takému projektu bude veriť,“ povedal a priznal, že s návrhom v minulosti nepochodil v RTVS ani v TV JOJ. Podľa jeho slov, celá RTVS s tým súhlasila, no napokon to neprešlo cez šéfdramaturga detského vysielania, ktorý to odmietol. Podľa slov Andreja Bičana by sa ako moderátor už pravdepodobne nevrátil a na starosti by mal produkciu relácie. Myšlienkou obnovenia relácie bolo vrátiť ľudí a deti naspäť od telefónov k televízii.

 Referencie 

 Externé odkazy 


Kategória:Televízne relácie TV Markíza
Kategória:Televízne relácie Slovenskej televízie
Kategória:Zábavné televízne programy
Kategória:Televízne súťaže